
SPOROČILO ZA JAVNOST
Uvodni dogodek projekta »Hosted by tradition« povezal več kot 50 turističnih deležnikov iz Slovenije in Hrvaške

Trakošćan, 30. september 2026 – V sredo, 30. septembra 2026, je v Trakošćanu potekal uvodni dogodek čezmejnega projekta »Hosted by tradition«, ki ga v okviru programa Interreg VI-A Slovenija–Hrvaška 2021–2027 izvaja šest partnerskih organizacij iz Slovenije in Hrvaške. Dogodka se je udeležilo več kot 50 turističnih deležnikov, predstavnikov partnerskih institucij in medijev, iz obeh strani meje.
Razvoj trajnostnega butičnega turizma, valorizacija lokalnih posebnosti, bogatitev in krepitev atraktivnosti turistične ponudbe ter predvsem povezovanje deležnikov v turizmu na obmejnem območju Slovenije in Hrvaške so ključni cilji projekta »Hosted by tradition«, katerega uvodni dogodek je potekal v sredo, 30. septembra 2026, v Trakošćanu.
Uvodni dogodek je združil predstavnike institucij, turističnih organizacij, lokalnih skupnosti, ponudnike turističnih in drugih storitev ter ostale deležnike, vključene v razvoj turistične ponudbe tega območja. Cilj srečanja je bil predstaviti projekt in projektno partnerstvo, v katero je doslej vključenih že kar 60 turističnih deležnikov z obeh strani meje, spodbuditi izmenjavo izkušenj in idej ter odpreti prostor za nova poznanstva in prihodnje oblike sodelovanja. Da je prostora za to veliko, potrjuje tudi dejstvo, da so se v projekt vključili ponudniki nastanitev, lastniki malih pivovarn, vinarji, kulturno-umetniška društva, turistične agencije in vrsta drugih deležnikov, katerih povezovanje bo na koncu prineslo novo vrednost turistični ponudbi in bo pomembno prispevalo k nadaljnji promociji tega dela Hrvaške in Slovenije.
V imenu vodilnega partnerja projekta, ZRS Bistra Ptuj, je udeležence na začetku dogodka pozdravil vodja projekta Robert Novak. Ob tej priložnosti je poudaril pomen krepitve sodelovanja ter prispevka vsakega deležnika, ki bo s svojo ponudbo pomembno pripomogel k oblikovanju novega turističnega produkta ter k temu, da bo regija turistično še bolj prepoznavna in bo gostom ponujala še privlačnejšo, avtentično izkušnjo.
O pomenu avtentičnega in trajnostnega turizma za razvoj Varaždinske županije ter o vlogi čezmejnega povezovanja je spregovoril tudi Krunoslav Lukačić, predsednik Županijske skupščine Varaždinske županije:
Težko si je zamisliti primernejši kraj od Trakošćana za zgodbo, ki v ospredje postavlja avtentičnost, tradicijo in ohranjanje dediščine. Ta projekt dokazuje, kako meja naše kraje povezuje pri ustvarjanju novih razvojnih priložnosti. Naš cilj je jasen: razviti trajnostni in butični turizem, ki temelji na tem, kar imamo najboljšega – na delavnih ljudeh, vinarjih, kmetijah, obrtnikih in turističnih delavcih. Ob tem moramo vsekakor izpostaviti, da je pred nami odprtje prenovljenega hotela Minerva v Varaždinskih Toplicah, ki bo s svojo ponudbo in pomenom na področju zdraviliškega turizma prispeval k bogastvu naše turistične ponudbe.
»Avtentičnost, lokalna zgodba in ohranjanje vrednosti prostora postajajo vse pomembnejši elementi sodobnega turizma. Varaždinska županija ima zaradi svojih naravnih, kulturnih in tradicijskih posebnosti velik potencial za razvoj turizma, ki obiskovalcem ponuja več kot le potovanje – izkušnjo, doživetje in povezanost z lokalno skupnostjo,« so poudarili na dogodku.

Turizem med podnebnimi spremembami in digitalizacijo
V sklopu uvodnega dogodka je osrednje predavanje imela izr. prof. dr. Maja Turnšek s Fakultete za turizem Univerze v Mariboru, ki se v svojem znanstvenem in pedagoškem delu ukvarja s turizmom, digitalizacijo in digitalnimi platformami ter vplivom podnebnih sprememb na turizem. V predavanju z naslovom »Od podnebnih sprememb do moči platform: zakaj turizem potrebuje povezovanje?« je govorila o spremembah, ki oblikujejo sodobni turizem, vključno s podnebnimi spremembami, svetovnimi krizami, digitalizacijo in novimi načini načrtovanja in doživljanja potovanj. Tudi v tem kontekstu je Turnšek poudarila, da je trajnost mogoča le z okrepitvijo sodelovanja med turističnimi deležniki in predanim pristopom k delu v turizmu, ter dodala, da je močno povezovanje deležnikov hkrati tudi garancija uspeha vsakega evropskega projekta.

Podpisani sporazumi o sodelovanju
V nadaljevanju programa so bili predstavljeni deležniki, vključeni v projekt, njihove organizacije, aktivnosti in prispevek k razvoju turistične ponudbe, svečano pa so podpisali tudi Sporazum o sodelovanju. Vsak od njih v projekt prinaša svojo zgodbo, izkušnje in znanje, s čimer se ustvarjajo temelji za razvoj prepoznavne, kakovostne in povezane turistične ponudbe.
Del tega bogastva je bil predstavljen tudi v okviru lokalne tržnice, organizirane pod gradom Trakošćan, na kateri so bili predstavljeni projektni deležniki in njihova ponudba. Udeleženci so tako imeli priložnost spoznati lokalne proizvode, storitve in doživetja ter iz prve roke odkriti raznolikost in avtentičnost obmejnega območja Slovenije in Hrvaške.
Omenimo še, da so uvodnemu dogodku v Trakošćanu prisostvovali županja Občine Cirkulane Antonija Žumbar, župan Občine Podlehnik Sebastian Toplak ter načelnik Općine Sračinec Božidar Novoselec.
Projekt »Hosted by tradition« se izvaja v okviru programa Interreg Slovenija–Hrvaška 2021–2027. Projekt traja od 1. marca 2026 do 31. avgusta 2028, njegova skupna vrednost pa znaša 839.490 evrov. Vodilni partner projekta je ZRS Bistra Ptuj, s slovenske strani v projektu sodelujeta še Občina Podlehnik in Javni zavod Belana Cirkulane, s hrvaške strani pa so v projekt vključeni Turistička zajednica Varaždinske županije, Općina Sračinec in Turistička zajednica Trakošćan – Općina Bednja. Projekt »Hosted by tradition« prispeva k ustvarjanju trajnostnejše, avtentičnejše in bolj povezane turistične ponudbe, utemeljene na lokalnih vrednotah, tradiciji in sodelovanju ljudi, ki živijo in delujejo na tem območju.

Pripravila:
Karmen Špiranec, Turistička zajednica Varaždinske županije, komunikacijski manager projekta
Robert Novak, vodja projekta, ZRS Bistra Ptuj
Fotografije: vir arhiv partnerji projekta Hosted by tradition

Projekt je v okviru Interreg programa Slovenija-Hrvaška sofinanciran s sredstvi Evropskega sklada za regionalni razvoj.
Projekt je u okviru Interreg programa Slovenija–Hrvatska sufinanciran sredstvima Europskog fonda za regionalni razvoj.

